Plaaswerker vermoor; polisie daag eers 4 uur later opArgieffoto ŉ Moordverdagte is nog op vrye voet nadat hy glo oor die naweek ŉ plaaswerker van Mpumalanga vermoor en die polisie glo te bang was om hom in hegtenis te neem. Ian Cameron, AfriForum se hoof van gemeenskapsveiligheid, het aan Maroela Media gesê die voorval het Saterdag op die plaas Elandskloof tussen Dullstroom en Belfast plaasgevind. “ŉ Verdagte het die plaaswerker met ŉ bottel aangerand, daarmee gesteek en toe met ŉ klip doodgeslaan,” het Cameron gesê. “Die verdagte het na bewering aan ander werkers erken dat hy die moord gepleeg het. Hy het selfs glo gedreig dat hy sal terugkeer om die ander werkers, die boer en ŉ gesin wat ook op die plaas woon, aan te val.” Die Belfast-polisie is ontbied, maar het glo eers vier uur ná die moord by die toneel opgedaag. Cameron het gesê die plaaswerkers het die verdagte Sondagaand buite die plaas gesien en dadelik die polisie gebel. Die beampte aan diens het glo gesê hy is te bang om te reageer en gaan eers Maandag die verdagte soek. AfriForum het Maandag ŉ klag by genl.maj. Meshack Nogwanya, waarnemende provinsiale kommissaris van Mpumalanga, oor die polisie se optrede ingehandig. “AfriForum oorweeg ook ŉ strafregtelike klag teen die polisie ingevolge die Wet op Verbruikersbeskerming vir growwe nalatige dienslewering,” het Cameron bygevoeg. Brig. Selvy Mohlala, ŉ woordvoerder van die polisie, het gesê die saak en die bewerings word ondersoek. “Ons kan in die stadium bevestig dat die polisie Saterdag op die toneel was. Die verdagte was toe reeds weg,” het Mohlala aan Maroela Media gesê. “Die man is teen Dinsdag nog nie in hegtenis geneem nie. Ons versoek die gemeenskap dat hulle die polisie sal skakel sodra hulle die verdagte weer sien.”